**Riquilda de Polonia**, tamén coñecida como **Richilda** ou **Riclitza** **de Silesia** nada c. 1140 e finada o 16 de xuño de 1185, foi unha princesa polaca da dinastía Piast, pola rama de Silesia, e, polos seus matrimonios, raíña de Galiza, León e Castela, Condesa da Provenza e Everstein.

Traxectoria
-----------

Riquilda era filla de Ladislau II de Silesia, e de Inés de Austria, filla do marqués Leopoldo III de Austria e media irmá do rei Conrado III do Sacro Imperio Romano Xermánico.

Pasou os seus primeiros anos en Polonia, acompañando aos seus pais e irmáns ao exilio en 1146. Instaláronse primeiro en Bohemia e máis tarde en Xermania, baixo o coidado do rei Conrado III, quen deu ao seu cuñado deposto o distrito saxón de Altenburg.

### Raíña de Galiza, León e Castela

En 1151, o rei Afonso VII de Galiza, León e Castela quixo facer unha alianza co Reino de Xermania mediante o matrimonio, e Riquilda, sobriña do rei alemán, era a noiva idónea para iso. O matrimonio tivo lugar entre outubro e decembro de 1152, na pubertade de Riquilda. O seu primeiro fillo, Fernando, naceu en Toledo un ano despois. En 1155 Riquilda deu a luz a Sancha. O rei Afonso morreu de súpeto en plena guerra contra os mouros en Serra Morena, o 21 de agosto de 1157. Ao parecer, o infante Fernando morrera un pouco antes do seu pai.

### Raíña viúva e condesa consorte da Provenza

O falecido rei dividiu os seus dominios entre os seus fillos desde o seu primeiro matrimonio, con Berengaria de Barcelona: Sancho III obtivo Castela e Fernando II, Galiza e León. A relación entre Riquilda e os seus fillastros non lle foi favorable, sobre todo despois de que Sancho III declarase a guerra a Raimundo Berengario IV de Barcelona, cuxo fillo, o futuro Afonso II de Aragón, estaba comprometido con Sancha, a súa filla. As incómodas relacións entre Fernando II e o emperador Federico I, primo de Riquilda, e o antipapa Víctor IV engadiron máis dificultades á raíña viúva, que finalmente decidiu mudarse ao Reino de Aragón en 1159.

Alí, Riquilda coñeceu a Raimundo Berengario II da Provenza, sobriño do conde de Barcelona. Aínda que ambos se namoraron, a súa unión sería claramente política. Raimundo Berengario II apoiou ao antipapa Víctor II contra Alexandre III, que á súa vez apoiou ao rei Lois VII de Francia. O condado da Provenza estaba estratexicamente situado entre Francia e a península italiana. Federico tamén quixo levar ao seu lado ao conde de Barcelona, aliado dos reis de Francia, e de Castela, Galiza e León. Pola contra, Raimundo Berengario II, despois primo por matrimonio do emperador Federico, gañou prestixio e puido enfrontarse ás pretensións do conde Hugo de Beaux, que recibira a Provenza imperial como feudo.

As negociacións para o matrimonio duraron aproximadamente un ano e medio, até que, en 1161, Raimundo e Richilda casaron finalmente. Tiveron só unha filla, Doce, que naceu un ano despois. Raimundo Berengario morreu en 1166, tentando conquistar Niza.

### Condesa Consorte de Everstein

Pouco despois da morte do seu segundo marido, comezaron os preparativos para outro matrimonio. Ao parecer, estaba prometida con Raimundo V de Tolosa polo seu curmán Federico. Ao mesmo tempo, a nova condesa Doce II da Provenza estaba prometida co futuro Raimundo VI. O conde Raimundo quería estar máis preto da dinastía Hohenstaufen e apoderarse do condado da Provenza. Porén, a firme oposición do novo conde de Barcelona (futuro xenro de Riquilda) puxo fin a ambos os compromisos e, coa axuda da República de Xénova, iniciou unha guerra contra Raimundo V que durou oito anos.

Ao redor de 1167, Riquilda casou por terceira e última vez con Alberte III de Everstein, que loitara xunto ao emperador Federico na guerra contra a casa de Welf, e trasladouse a Xermania co seu novo marido. Desta unión sábese con certeza que naceron dous fillos: Conrado II, arcebispo de Maguncia, e Alberte IV de Everstein, aínda que algunhas fontes mencionan tres fillos máis: Otto, Lois e Hermano.

Pouco se sabe da vida de Riquilda despois destes feitos, que morreu en 1185.

Notas
-----

1. 1 2  "ficha de individuo". *fundacionmedinaceli.org* (en castelán). Arquivado dende o orixinal o 22 de setembro de 2022. Consultado o 26 de setembro de 2022.
2. 1 2  Cádiz Álvarez (2017), p. 146
3. ↑  Domené (2017), p. 112.
4. 1 2  Serrano (2011), p. 45

Véxase tamén
------------

### Bibliografía

* Cádiz Álvarez, Juan Carlos (2017). *¿Rompeolas o mascarón de proa de España? : la historia de Asturias — en pedazos Vol. II (Los siglos oscuros)* (en inglés). Oviedo: Clarín Publicaciones. ISBN 978-84-16093-07-6.
* Domené, Domingo (2017). *Alfonso IX: Un gran rey con siete amadas* (en castelán). (epub). Madrid. ISBN 978-84-15998-53-2.
* Serrano, Luciano, O.B.S. (2011). *El obispado de Burgos y Castilla primitiva, desde el siglo V al XIII. (3 tomos) (en castelán).* (en castelán). Valladolid: Editorial Maxtor. ISBN 978-84-9001-088-4.

|  |  |
| --- | --- |
| Control de autoridades | 
* Wd: Q80692
* WorldCat
* VIAF: 299824689
* CERL: cnp02074269
* GND: 1034111965
* WikiTree: Piast-12

 |

---

|  |  |
| --- | --- |
| Este artigo tan só é un bosquexo |  *Este artigo sobre unha personalidade é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---